Sama allikaga võrreldes näeme tõlke pildivallas teistki kaotsiminemist - puudub kaart, mis seepärast siinkohal ka esitatud saab. Nentigem paljukorratud tõde, et kirjandusteoses elavate tegelastega - antud juhul Jõe ääres elavate loomadega - täidetud paikkond on omaette ilm ehk uus maailm. Võibolla Uus Ilm küll väga ei erinegi meie jaoks loodud ilmast; ometi ei ole kirjandusteoste maailmades tegu autori üle võetud suvalise lõigukesega meie aegruumist, vaid konkreetse paigaga, mida iseloomustab konkreetne, meie ilmas adekvaatset vastet omamatu geograafia. Mõnel juhul võib see konkreetsus saada erilise rõhuasetuse, mida tunnistavad kaardid. Seepärast ei tohiks neid kaarte põhjuseta ära jätta, kuigi meil sarnast ikka tehtud (vrdl. näiteks 1994. aastast pärinev «Puhhi» uustrükk).